Зовът на войната стресна цял народ
Зовът на войната стресна цял народ
цял народ за ден се сбра под знамената:
юноши в разцвет на своя млад живот,
хора на семейства, даже под съдбата
сграбчени веч старци призова войната.

Всеки дом изпрати някой близък свой:
своя мъж жената, татко си детето,
майка син изпрати плачешком за бой,
чака – с таен трепет ден и нощ обзето,
от полето бойно вест за тях сърцето.

Вести за победи носят се от там,
всеки ден донася вести за убити,
за роднини и за хора близки нам – 
нещо тежко, тежко стегнало гърдите,
на тъга и радост смесват се сълзите.

Стихотворения на Стамен Панчев